CELEX: 62009TN0517
Language: sk
Date: 2009-12-21 00:00:00
Title: Vec T-517/09: Žaloba podaná 21. decembra 2009 — Alstom/Komisia

27.2.2010   
            
            
               SK
            
            
               Úradný vestník Európskej únie
            
            
               C 51/40
            
         Žaloba podaná 21. decembra 2009 — Alstom/Komisia
   (Vec T-517/09)
   2010/C 51/76
   Jazyk konania: francúzština
   
      Účastníci konania
   
   
      Žalobkyňa: Alstom (Levallois Perret, Francúzsko) (v zastúpení: J. Derenne a A. Müller-Rappard, advokáti)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť rozhodnutie Komisie zo 7. októbra 2009 vo veci COMP/F/39.129 — Výkonové transformátory, a
            
         
               —
            
            
               zrušiť rozhodnutie účtovníka Komisie z 10. decembra 2009,
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Spoločnosť Alstom vo svojej žalobe navrhuje jednak zrušenie rozhodnutia Komisie K(2009) 7601 v konečnom znení, zo 7. októbra 2009, týkajúceho sa konania podľa článku 81 Zmluvy o ES (teraz článok 101 ZFEÚ) a článku 53 Dohody o EHP (Výkonové transformátory) v súvislosti s kartelom na európskom trhu výkonových transformátorov, a jednak zrušenie rozhodnutia účtovníka Komisie z 10. decembra 2009, ktorým sa zamieta žiadosť spoločnosti Altom poskytnúť finančnú zábezpeku počas konania, ktoré sa začalo na základe tejto žaloby.
   Na podporu svojho návrhu na zrušenie rozhodnutia Komisie zo 7. októbra 2009 žalobkyňa predkladá tri žalobné dôvody, založené na:
   
               —
            
            
               porušení právnych pravidiel uplatniteľných na spoločnú a nerozdielnu zodpovednosť v rozsahu, v akom Komisia konštatovala, že za rovnaké porušenie sú spoločne a nerozdielne zodpovedné dve spoločnosti, o ktorých Komisia nemohla rozhodnúť, že sú individuálne a samostatne, ako aj priamo a formálne zodpovedné za toto porušenie,
            
         
               —
            
            
               porušení článku 296 ZFEÚ v rozsahu, v akom je napadnuté rozhodnutie poznačené:
               
                           —
                        
                        
                           nedostatočným odôvodnením, pokiaľ ide o existenciu vplyvu na obchod medzi členskými štátmi,
                        
                     
                           —
                        
                        
                           nedostatkom odôvodnenia, pokiaľ ide o tvrdenie Komisie, podľa ktorého spoločnosť Alstom nevyvrátila domnienku zodpovednosti materskej spoločnosti za konanie dcérskej spoločnosti a nepreukázala samostatnosť dcérskej spoločnosti,
                        
                     
                           —
                        
                        
                           rozpornosťou dôvodov, pokiaľ ide o kumulovanú zodpovednosť Alstom a Alstom T&D SA,
                        
                     
         
               —
            
            
               porušení článku 101 ZFEÚ v súvislosti s pravidlami o zodpovednosti materských spoločností za porušenia spôsobené ich dcérskymi spoločnosťami v rozsahu, v akom Komisia vychádzala z judikatúry, ktorá je v rozpore s právom Európskej únie a mala by byť z tohto dôvodu zrušená, keďže vytvára na základe súdneho rozhodnutia zásadu nevyvrátiteľnej domnienky, ktorá sa nezakladá na samostatnosti alebo správaní na trhu, ale na hospodárskych, právnych a organizačných väzbách, ktoré sú bežnými vlastnosťami všetkých skupín spoločností.
            
         Na podporu svojho návrhu na zrušenie rozhodnutia účtovníka Komisie z 10. decembra 2009 žalobkyňa predkladá žalobné dôvody, ktoré sú založené na:
   
               —
            
            
               neexistencii právneho základu v rozsahu, v akom rozhodnutie o zamietnutí návrhu na poskytnutie finančnej zábezpeky počas priebehu konania o žalobe o neplatnosti rozhodnutia Komisie zo 7. októbra 2009 nie je z právneho hľadiska založené ani na rozpočtovom nariadení Rady č. 1605/2002 (1), ani na nariadení č. 2342/2002, ktorým sa rozpočtové nariadenie vykonáva, zmenenom a doplnenom nariadením č. 1248/2006 (2),
            
         
               —
            
            
               porušení zásady ochrany legitímnej dôvery v rozsahu, v akom rozhodnutie účtovníka Komisie nezohľadnilo odôvodnené očakávania vyplývajúce z predchádzajúcej praxe Komisie,
            
         
               —
            
            
               porušení zásady rovnosti v rozsahu, v akom sa vzhľadom na nový prístup účtovníka Komisie a na neexistenciu predchádzajúceho zverejnenia alebo prechodného opatrenia ocitla spoločnosť Alstom v nerovnom postavení v porovnaní s tými subjektmi, ktoré boli povinné zaplatiť pokutu a ktoré pred zmenou prístupu mohli poskytnúť finančnú zábezpeku,
            
         
               —
            
            
               porušení povinnosti verejne napraviť chybu výkladu v prípade, že Všeobecný súd dospeje k záveru, že minulá prax Komisie nie je v súlade s uplatniteľným rozpočtovým nariadením.
            
         
      (1)  Nariadenie Rady (ES, Euratom) č 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).
   
      (2)  Nariadenie Komisie (ES, Euratom) č. 1248/2006 zo 7. augusta 2006, ktorým sa mení a dopĺňa nariadenie Komisie (ES, Euratom) č. 2342/2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. EÚ L 227, s. 3).